Cyklo Holeška tour 2017

Už XI. ročník tradičného prejazdu na bicykloch cez jednotlivé samosprávy Mikroregiónu nad Holeškou. Štart (registrácia od 08:30) a cieľ (13:30), dňa 01. septembra, na štadióne vo Vrbovom.

V tomto roku sme na základe vyššieho počtu účastníkov pristúpili k symbolickému štartovnému - "základné" v cene 2,- € (deti do 15 rokov zdarma), ktoré sa bude platiť až pri registrácii na štarte vo Vrbovom. Každí zaregistrovaní získa vlajku, odznak, v cieli samozrejme guláš a občerstvenie počas prestávok.

Zároveň od dnešného dňa je možnosť predregistrácie na obecných a mestskom úrade v MNH pre tých, ktorí si chcú zabezpečiť k štartovnému aj tričko správnej veľkosti a malé prekvapenie. Štartovné "balíček" je v cene 7,- € k dispozícii do 22. augusta. Na mieste už len vo veľmi obmedzenom množstve.

Pre všetkých zo vzdialenejších kútov, ktorí sa nemajú možnosť osobne alebo prostredníctvom niekoho iného predregistrovať na úrade je k dispozícii mail: manazer@holeska.sk, správa cez fb: mikroregionnadholeskou, prípadne tel. 0915 700 978. Určite sa nejako dohodneme.

Úrady na ktorých je možná predregistrácia v cene 7,-€ počas stránkových hodín: Borovce, Dolný Lopašov, Dubovany, Chtelnica, Kočín-Lančár (dovolenka do 13.8.), Krakovany, Nižná, Ostrov, Rakovice, Šípkové (do 4.8. len do 12:00), Šterusy, Trebatice, Veľké Kostoľany, Veselé a Vrbové.

Samozrejme ráno v deň konania Cyklo Holeška tour bude k dispozícii autobus na zvezenie účastníkov aj s bicyklami na futbalový štadión do Vrbového. Presný rozpis včas zverejníme.

Trasa tento rok bude dlhá 43,31 km a prestávky budú pri Chtelnickom kaštieli a na Námestí sv. Mikuláša v Krakovanoch.

Tešíme sa na všetkých začínajúcich, pokročilých i profesionálnych cyklistov, ktorí si chcú vychutnať krásy nášho regiónu na dvoch kolesách.

Podujatie sa koná s finančnou podporou TTSK.